ศูนย์บัญชาการเหตุการณ์พายุ "ปาบึก" จังหวัดสงขลา สรุปสถานการณ์วาตภัยในพื้นที่  ผู้อพยพกลับบ้านแล้วทุกอำเภอ
ศูนย์บัญชาการเหตุการณ์พายุ "ปาบึก" จังหวัดสงขลา สรุปสถานการณ์วาตภัยในพื้นที่ หลังได้รับผลกระทบจากพายุโซนร้อน "ปาบึก" ขณะที่ ผู้อพยพกลับบ้านแล้วทุกอำเภอนายวีรนันทน์ เพ็งจันทร์ ผู้ว่าราชการจังหวัดสงขลา ในฐานะผู้อำนวยการศูนย์บัญชาการเหตุการณ์พายุปาบึก จังหวัดสงขลา เปิดเผยว่า จังหวัดสงขลา ได้สรุปสถานการณ์วาตภัยในพื้นที่ หลังได้รับผลกระทบจากพายุโซนร้อน "ปาบึก" เมื่อวานนี้ 4 มกราคม 2562 ว่า จังหวัดสงขลา ได้มีการประกาศเขตการให้ความช่วยเหลือผู้ประสบภัยพิบัติและประกาศพื้นที่ประสบภัยพิบัติแล้ว จำนวน 4 อำเภอ ประกอบด้วย อำเภอระโนด จะนะ สทิงพระ และอำเภอสิงหนคร รวม 29 ตำบล 175 หมู่บ้าน โดยอำเภอสทิงพระ บ้านเรือนประชาชนได้รับความเสียหาย บางส่วน 11 หลัง คอกวัวเสียหาย จำนวน 1 คอก โรงคลุมฟาร์มเพาะเห็ด จำนวน 1 หลัง อำเภอระโนด เกิดวาตภัยคลื่นสูง 3-5 เมตร ทำให้น้ำกัดเซาะบริเวณชายฝั่งทะเลได้รับความเสียหาย 5 ตำบล 16 หมู่บ้าน ทำให้ราษฎรได้รับความเดือดร้อนประมาณ 6,049 ครัวเรือน ราษฎร 19,156 คน และความเสียหายอยู่ในระหว่างการสำรวจ ส่วนของอำเภอสิงหนครและจะนะ อยู่ระหว่างการสำรวจ ขณะนี้ การอพยพผู้ประสบภัยในพื้นที่เสี่ยง 6 อำเภอ 56 แห่ง 305 ครัวเรือน 5,622 คน ประชาชนได้กลับบ้านทุกอำเภอแล้ว ปัจจุบันยังไม่มีรายงานผู้ได้รับบาดเจ็บ หรือเสียชีวิต ด้านแนวโน้มสถานการณ์คลี่คลายไปในทางที่ดีขึ้น มีฝนตกเล็กน้อยในบางอำเภอบนคาบสมุทรสทิงพระ คาดการณ์ว่าในช่วง 1-2 วันนี้ จังหวัดสงขลา จะเข้าสู่สภาวะปกติ